- Asiakasmaksujen korottaminen ei ole ensisijainen tavoite, peruspalveluministeri Annika Saarikko (kesk) toppuuttelee.

Pääministeri Juha Sipilän (kesk) hallituksen jättihankkeet - sote- ja maakuntauudistus - saavuttivat yhden virstanpylvään, kun 405-sivuinen lakiesitys julkaistiin torstaina.

Oppositio haukkui odotetusti uudistuksen tuoreeltaan pystyyn.

- Hallitus ajaa edelleen mallia, jossa kustannukset nousevat, pompottelu lisääntyy ja integraatio ei toteudu. Surullinen esimerkki siitä, miten kasvojen menettämisen pelko menee hyvän sote-mallin edelle, vasemmistoliiton puheenjohtaja Li Andersson tyrmäsi ja tivasi, miten hallitus kehtasi julkistaa esityksen.

Vihreiden puheenjohtajan Touko Aallon mukaan hallitus on tekemässä peruuttamatonta virhettä, joka vaarantaa vakavasti suomalaisten palvelut.

Perussuomalaisten eduskuntaryhmän tiedotteen mukaan hallitus " ottaa valtavan riskin avatessaan kerralla ja nopealla aikataululla kansainvälisten suuryhtiöiden etujen mukaiset markkinat, jotka suomalaiset veronmaksajat kustantavat " .

Ryöpytys jatkui eduskunnan kyselytunnilla. Arja Juvonen (ps) epäili, että tavalliset kansalaiset ovat pudonneet jo kärryiltä eivätkä ymmärrä, mitä sote-uudistus ylipäätään tarkoittaa.

RKP:n puheenjohtaja Anna-Maja Henriksson ilmoitti pitävänsä vastuuttomana, että hallitus ei aio lähettää valinnanvapauslakia EU-komissiolle notifioitavaksi.

Maria Guzenina (sd) arvioi, että jos sote- ja maakuntalait menevät läpi, niin Uudellamaalla tulisi jopa 200 henkilön mammuttiorganisaatio, jonka ensimmäiseksi tehtäväksi tulisi tehdä säästöjä noin 300 miljoonalla eurolla.

- Arvio 200-400 miljoonasta on kauhuskenaario, jos kaikki menee pieleen, kunta- ja uudistusministeri Anu Vehviläinen (kesk) yritti lieventää pelkoja.

Peruspalveluministeri Annika Saarikon mukaan kansalaisten kannalta valinnanvapauden työkalut ovat pysyneet ennallaan. Saarikko kutsui sote-keskuksia "palveluiden sydämeksi". Paljon palveluita käyttävillä on mahdollisuus henkilökohtaiseen budjettiin. PETE ANIKARI

Maakuntien määrä voi vähentyä

Eduskunnan on tarkoitus hyväksyä sote- ja maakuntalait kesäkuussa, ja ensimmäiset maakuntavaalit pidetään hallituksen aikataulun mukaan 28. lokakuuta. Pienemmissä maakunnissa maakuntavaltuustoihin valitaan vähintään 59 ja suurimmissa vähintään 99 valtuutettua.

Sote-uudistuksen yhtenä tavoitteena on hillitä kustannusten kasvua kolmella miljardilla eurolla vuoden 2030 loppuun mennessä.

Keinoina kustannusten hillitsemiselle hallitus mainitsee muun muassa toiminnan tehostamisen, palveluntarpeiden vähentämisen oikea-aikaisella hoidolla, asiakasmaksujen korottamisen sekä palveluntarjonnan rajaamisen siten, että yksilön oikeus tarpeelliseen hoitoon turvataan.

- Oikein toimeenpantuna uudistus voi hillitä kustannuksia ja parhaiten se toteutuu tekemällä työtä uudella tavalla, vaikuttavilla hoidoilla, moderneilla lääketieteen ja teknologian keinoilla eikä sillä, että kasvattaisimme asiakasmaksuja, se ei ole hallituksen ensisijainen tavoite, Saarikko kommentoi.

Oppositio tarrasi kyselytunnilla kiinni kustannustenhillintätavoitteeseen ja väitti, että kustannukset uhkaavat pikemmin kasvaa hallituksen mallin vuoksi.

Valtiovarainministeri Petteri Orpo (kok) puolustautui sanomalla, että nykyjärjestelmällä menot ovat kaksinkertaistuneet tämän vuosituhannen aikana, ja lisäsi, että kolmen miljardin säästö voidaan saada aikaan " toimeenpanon kautta " .

Hallituksen mallissa sote-palveluista huolehtivat maakunnat ovat tiukasti valtiovarainministeriön talutusnuorassa. Iltalehti kysyi Vehviläiseltä, voivatko maakunnat vipata lisää rahaa valtiolta tarvittaessa ja onko mahdollista, että maakuntien määrä vähenee matkan varrella.

- On totta, että raha tulee maakunnille pääosin valtiolta. Jos maakunta joutuu pysyvästi vaikeuksiin, niin on arviointimenettely, joka on maakunnille tiukempi kuin kunnille, mikä voi johtaa maakuntien yhdistämiseen, Vehviläinen vahvisti.

Maakunnat alkavat järjestää julkisia sosiaali- ja terveyspalveluita vuoden 2020 alusta. Sote-keskukset aloittavat toimintansa viimeistään 1.1.2021 ja hammashoitolat 1.1.2022. OLLI WARIS